Diari Oficial de la Generalitat Valenciana


Sumari del DOGV 3236, del 06-05-1998 (1998/3390)

ORDRE de 7 d'abril de 1998, de la Conselleria de Presidència de la Generalitat Valenciana, per la qual es convoquen per a 1998 ajudes i subvencions destinades a la realització de projectes específics i accions singulars que duguen a terme entitats jurídiques sense ànim lucre, en l'àmbit de la cooperació internacional al desenvolupament.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3236

Data del DOGV
:   06-05-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/3390


Data del document
:   07-04-1998

Organisme emissor
:   Conselleria de Presidència

Tipus de document
:   Ordre

ORDRE de 7 d'abril de 1998, de la Conselleria de Presidència de la Generalitat Valenciana, per la qual es convoquen per a 1998 ajudes i subvencions destinades a la realització de projectes específics i accions singulars que duguen a terme entitats jurídiques sense ànim lucre, en l'àmbit de la cooperació internacional al desenvolupament. [1998/X3390]
  
La Generalitat Valenciana dóna suport i impulsa, des de fa anys, accions en el marc de la solidaritat amb els països més desfavorits.
  
L'ordre que ara es publica ofereix a tots aquelles entitats i institucions, sense ànim de lucre, la possibilitat de participar en projectes o accions específiques de caràcter cultural, social, científic, tècnic, etc. que afavorisquen el creixement econòmic, el progrés social i institucional dels països en vies de desenvolupament.
  
Donada l'experiència dels últims anys i vistes les necessitats que s'han generat en torn a les situacions i al terreny de la Cooperació Internacional al Desenvolupament, l'esmentada ordre pretén de facilitar la presentació de projectes de cooperació al desenvolupament durant l'exercici pressupostari, sense haver de limitar-se als estrictes terminis establits en la convocatòria anual de projectes de cooperació.
  
Per tot això i segons allò que s'ha establit en el Decret 201/1997, de l'1 de juliol del Govern Valencià, sobre regulació de les Bases per a la Cooperació Internacional al Desenvolupament i del règim específic de transferències de fons destinats a la cooperació amb països en vies de desenvolupament, en avant Bases de Cooperació.
  
I en ús de les facultats que em confereix la Llei 5/83, de 30 de desembre, del Govern Valencià i la Llei d'Hisenda pública de la Generalitat Valenciana, text refós aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Article 1. Objecte i finalitat
  
La Conselleria de Presidència de la Generalitat Valenciana formula la convocatòria pública d'ajudes i subvencions destinades a cofinançar o finançar projectes específics i accions singulars de cooperació, en països en vies de desenvolupament, i accions de sensibilització i formació en l'àmbit de la Comunitat Valenciana que responguen a alguna de les modalitats següents:
  
a) Accions de cooperació dirigides al desenvolupament econòmic de les societats o col·lectius menys afavorits.
  
b) Intercanvi institucional, científic tècnic o professional amb països en vies de desenvolupament.
  
c) Suport a institucions espanyoles en les seues activitats d'ajuda d'assistència als països que realitzen projectes de cooperació i ajuda que finance la Generalitat Valenciana.
  
d) Promoció d'activitats culturals i d'investigació, en relació amb els països on es realitze cooperació per part de la Comunitat Valenciana.
  
Article 2. Crèdits pressupostaris
  
L'import destinat a tals projectes o activitats, per un import màxim global de 214.596.532 de pessetes seran finançats amb càrrec a la línia de subvenció amb codi comptable 2325 , aplicació pressupostària 08.84.326.46.9, dels crèdits de la Conselleria de Presidència que es financen amb càrrec a l'autorització concedida per la Llei 15/1997 de 29 de desembre, de Pressupostos de la Generalitat Valenciana per a l'exercici 1998.
  
Article 3. Requisits dels sol·licitants
  
Podran accedir a les ajudes, a més a més de les ONG que tinguen entre les seues finalitats la cooperació internacional al desenvolupament, altres entitats jurídiques, públiques i privades que realitzen activitats de cooperació internacional al desenvolupament que complisquen els següents requisits:
  
- Estar vàlidament constituïdes i/o inscrites en els registres corresponents, com a mínim amb un any d'antelació a la presentació de la corresponent sol·licitud.
  
- Gaudir de capacitat jurídica i d'obrar.
  
- Mancar d'ànim de lucre
  
- Disposar d'estructura administrativa suficient per a garantir el compliment dels objectius pretesos amb el projecte o activitat.
  
- Estar al corrent en el compliment de les obligacions tributàries i de la Seguretat Social, que s'acreditarà mitjançant els certificats dels organismes responsables. En el cas de no tindre treballadors al seu càrrec, declaració jurada de tal aspecte, expedida pel representant de l'entitat.
  
- En el cas d'haver rebut amb anterioritat subvencions per a la Cooperació Internacional al Desenvolupament de la Generalitat Valenciana i els projectes per als que es va atorgar la subvenció hagen finalitzat, haver complit les obligacions dimanants de la seua concessió.
  
- No estar sotmesa en procediment de reintegrament de tot o part de les subvencions concedides per la Generalitat Valenciana en l'àmbit de la Cooperació Internacional al desenvolupament, ni en procediment de reintegrament per causa imputable a l'entitat, que s'acreditarà la primera mitjançant certificat de la Direcció General de Relacions Externes i la segona mitjançant declaració jurada del responsable de l'entitat.
  
Article 4. Termini
  
El termini de presentació de sol·licituds s'iniciarà l'endemà de la publicació de aquesta Ordre en el Diari Oficial de la Generalitat Valenciana, i finalitzarà l'últim dia hàbil del mes de novembre de 1998.
  
Tot això, de conformitat amb allò que s'ha disposat en l'article 20.5 paràgraf 4 i següents del Decret 201/1997, condicionat a l'existència de crèdit en la corresponent aplicació pressupostària per a aquesta finalitat.
  
Article 5. Presentació de sol·licituds
  
Les entitats referides en l'article tercer d'aquesta ordre presentaran, dins del termini fixat en l'article quart, la sol·licitud per duplicat, d'acord amb el formulari que estarà a disposició a la Direcció General de Relacions Externes. A dit formulari caldrà adjuntar escrit de l'entitat firmat pel representant d'aquesta, en què se sol·licitarà la subvenció per a la realització del projecte o acció. on constarà degudament relacionada la documentació adjunta a aquesta.
  
Article 6. Documentació i informació que acompanyarà la instància de sol·licitud
  
Les entitats que sol·liciten subvencions, acollint-se a aquesta convocatòria, hauran d'acompanyar a la seua sol·licitud, i al formulari que es facilite per a la identificació del projecte o de l'acció, la següent documentació.
  
1. Memòria de la institució, en què consten les activitats realitzades durant l'any anterior.
  
2. Memòria econòmica, en el cas de projectes específics de cooperació, amb les dades a què refereix l'article 10.7.B del Decret de Bases, en el cas d'accions singulars memòria que justifique el detall econòmic de l'acció completa, amb les referències a les fonts que han servit per a l'elaboració del pressupost.
  
3. Projecte tècnic, si fa el cas, de conformitat amb allò que disposa l'article 20.3 del Decret de Bases.
  
4. Còpia autentificada o fotocòpia compulsada dels estatuts de l'entitat, o de la documentació que acredite la seua personalitat jurídica.
  
5. La documentació exigida en l'article 10.7. c, d, e, f, g, h, i, j del Decret de Bases.
  
Article 7. Import de la subvenció
  
1. Amb caràcter general, la Generalitat Valenciana no podrà finançar més del 80% del cost total del projecte o de l'acció, havent de finançar-se el 20 % de la resta en la forma prevista en l'article 7 del Decret de Bases. No obstant això, amb caràcter excepcional i prèvia proposta de la Comissió Executiva degudament motivada, podrà finançar-se el cost total del projecte o acció, tenint en compte allò que s'ha disposat a aquests efectes en l'article 19, últim paràgraf, del Decret de Bases.
  
2. Les entitats sol·licitants hauran de declarar les ajudes percebudes per part d'altres administracions i entitats públiques per al finançament del mateix projecte, fins i tot si la perceben durant la seua execució.
  
Article 8. Tramitació
  
Rebuda la sol·licitud de subvenció, després de la seua avaluació serà sotmesa a la consideració de la Comissió Executiva, la qual, amb una periodicitat mínima de dos mesos, es reunirà per a estudiar les sol·licituds presentades fins aqueix moment i elevarà la corresponent proposta de resolució de concessió parcial, total o de denegació al conseller de Presidència.
  
Article 9. Resolució de sol·licituds
  
En el termini màxim de dos mesos des de la proposta de Resolució, el conseller de Presidència resoldrà concedir parcial o totalment o denegar la sol·licitud presentada. Dita Resolució serà notificada als interessats. Transcorregut dit termini, sense que recaiga resolució expressa, s'entendrà que la sol·licitud ha sigut denegada.
  
La tramitació de la sol·licitud quedarà condicionada, en tots els casos, a l'existència de crèdit per a aquesta finalitat en la corresponent aplicació pressupostària.
  
La Resolució emesa pel conseller de Presidència posarà fi a la via administrativa.
  
Article 10. Criteris d'avaluació
  
Com a criteris d'avaluació per a l'adjudicació de les ajudes, es tindran en compte:
  
1. Vinculació amb projectes propis de la Generalitat Valenciana, subvencionats per ella o en el seu cas coincidència amb els objectius i fins del Programa de Cooperació Internacional al Desenvolupament.
  
2. Repercussió, rellevància i interès objectiu de l'acció o projecte i dels seus beneficiaris.
  
3. Àmbit Territorial de l'activitat o projecte previstos.
  
4. Experiència acreditada en la sol·licitud.
  
5. Quantia de la petició i adequació d'aquesta als costos reals de l'acció o projecte.
  
6. Disponibilitats pressupostàries.
  
7. Mitjans econòmics i personals i infraestructura que dispose el sol·licitant.
  
8. Sinergies amb l'economia nacional.
  
9. Presentació del projecte per dos o més ONGD.
  
Article 11. Publicació
  
Trimestralment serà publicat en el Diari Oficial de la Generalitat Valenciana un extracte de la resolucions de concessió, amb especificació del beneficiari i la quantia.
  
Article 12. Modificació de la sol·licitud
  
En el cas que la subvenció concedida siga inferior a la quantitat sol·licitada, l'entitat sol·licitant podrà comunicar durant els 15 dies següents a la notificació de la corresponent resolució, que per l'entitat es procedeix a modificar el projecte o l'acció ajustant-se a les noves quantitats.
  
Dita modificació no podrà variar el contingut essencial del projecte o acció podent reajustar el finançament extern, proporcionalment a la reducció de la subvenció.
  
Article 13. Control del projecte o acció i justificació de despeses
  
1. Les entitats beneficiàries de la subvenció d'un projecte específic hauran de presentar els informes previstos en l'article 23 de les Bases de Cooperació. Els informes d'execució es presentaran amb periodicitat semestral i l'informe final en el termini de tres mesos des de la finalització del projecte, segons els models que a tal efecte facilitarà la Direcció General de Relacions Externes.
  
En el cas d'accions singulars haurà d'aportar-se informe final en el termini de dos mesos, comptadors des de la seua finalització.
  
A aquests efectes l'entitat sol·licitant trametrà a la Direcció General de Relacions Externes un certificat acreditatiu de la data d'inici de les actuacions, d'acord amb el termini establit en l'article 22.2 del Decret de Bases.
  
Els projectes o accions es consideraran finalitzats una vegada transcorregut el termini previst per a la seua execució, que conste en el formulari d'identificació del projecte o acció.
  
Els possibles retards en la seua execució hauran de ser comunicats a la Direcció General de Relacions Externes i, si fa el cas, autoritzats per la citada Direcció General d'acord amb allò que s'ha establit en l'article 14 del Decret de Bases. Si en qualsevol moment la Direcció General de Relacions Externes estimara injustificat o excessiu dit retard, podrà proposar al conseller de Presidència donar per conclòs el projecte, exigir l'informe final i demanar la devolució dels fons no consumits.
  
2. La justificació de les despeses es realitzarà, mitjançant la presentació dels justificants originals de la despesa, o còpies autentificades per import de la subvenció concedida, conforme a allò establit en els articles 28 i 29 de les Bases de Cooperació, i en el termini fixat per a la presentació de l'informe final del projecte.
  
En els supòsits contemplats en l'article 29.4 del Decret de Bases, es determinarà per a cada cas la forma de justificació, a la vista de les circumstàncies al·legades en la sol·licitud de justificació especial.
  
Article 14. Lliurament dels fons
  
El lliurament de la subvenció podrà realitzar-se d'una sola vegada d'acord amb allò que disposa l'article 25 del Decret de Bases. Amb caràcter general, per al lliurament únic del 100% de la subvenció concedida caldrà la presentació d'aval per l'import de la citada quantitat. En el cas que l'entitat no sol·licite el lliurament del 100% dins dels cinc dies següents a la notificació de la resolució de concessió, junt amb la corresponent carta de pagament, l'administració tramitarà el lliurament del 80% de la subvenció concedida, i quedarà condicionat el lliurament del 20% de la resta a la presentació de documents justificatius de la realització del projecte o de l'acció i de la despesa realitzada.
  
Article 15. Termini d'execució
  
Serà d'aplicació allò que disposa l'article 9 del Decret de Bases.
  
Article 16. Revocació de la subvenció
  
Serà d'aplicació allò que s'ha disposat en l'article 15 del Decret de Bases.
  
Article 17. Difusió de l'origen de la subvenció
  
Les entitats subvencionades hauran de difondre, en tots els casos, l'origen de la subvenció i incorporar de forma visible el logotip que figura en l'annex a aquesta ordre, en tot material escrit de difusió o de publicitat que tinga qualsevol relació amb el projecte subvencionat. Quan dites entitats exhibisquen el seu propi logotip, el de la Generalitat Valenciana haurà de figurar amb la mateixa grandària i en iguals condicions de visibilitat.
  
Article 18. Acreditació del compte bancari
  
Les organitzacions no governamentals que resulten beneficiàries de les ajudes i subvencions regulades en aquesta Ordre, hauran d'acreditar, en un termini màxim de 15 dies naturals, comptadors des del mateix dia de la notificació de la resolució de concessió de la subvenció, l'obertura d'un compte bancari per a aquestes subvencions de la Conselleria de Presidència, d'acord amb allò que s'ha disposat en l'article 25, de les Bases de Cooperació.
  
DISPOSICIÓ FINAL
  
Aquesta Ordre entrarà en vigor el mateix dia de la seua publicació en el Diari Oficial de la Generalitat Valenciana.
  
València, 7 d'abril de 1998
  
El conseller de Presidència,
  
JOSÉ JOAQUÍN RIPOLL SERRANO